Russland skal prøveskyte missiler i havet utenfor Midt-Norge, samtidig som Nato-øvelsen: Russisk øvelse utenfor Møre

KRIGSSKIP: Det russiske landgangsfartøyet «Ivan Gren» er blant de russiske marinefartøyene som skal passere Norge samtidig som Trident Juncture pågår. FOTO: MIL: RU

MISSILER: Forsvaret sier Nato-øvelsen Trident Juncture fortsetter som planlagt, til tross for at Russland vil prøveskyte missiler midt i området for øvelsen.

FORSVAR Russland planlegger å gjennomføre en militærøvelse rett utenfor norsk territorialfarvann. Øvelsen skal innebære prøveskyting av missiler – og er planlagt midt i den pågående Nato-øvelsen Trident Juncture. Den russiske øvelsen skal skje i havet like utenfor Mørekysten, i kort avstand fra de norske byene Kristiansund, Molde og Ålesund, og i et område med flere norske offshore-installasjoner (se kart). Øvelsen skal skje 1. til 3. november, fra klokken 7 om morgenen til 14 på ettermiddagen, alle dagene. Russisk øvelse • Russiske luftfartsmyndigheter har meldt inn en marineøvelse til Avinor. Meldingen kom på fredag. • Øvelsen skal foregå samtidig med Trident Juncture, og i samme farvann, utenfor Mørekysten. • Russland planlegger ifølge meldingen å prøveskyte missiler. Forsvaret bekrefter Forsvarets operative hovedkvarter (FOH) bekrefter opplysningene til Klassekampen. – Vi er kjent med denne meldingen. Øvelsen Trident Juncture skal fortsette som planlagt, sier oberstløytnant Ivar Moen til Klassekampen. Det betyr at den russiske marineøvelsen skal foregå i det samme området og samtidig som den sjømilitære delen av Trident Juncture. Meldingen kom fredag Det var Avinor som mottok beskjed fra russiske myndigheter fredag. I meldingen fra den russiske hovedsentralen for lufttrafikk står det: «Dette er for å informere om at den russiske marinen planlegger prøveskyting av missiler i Norskehavet, 1., 2. og 3. november 2018. Daglig fra 0700 til 1400».